นิกเกอิปิดเช้าพุ่ง 174.59 จุด รับเยนอ่อน-หุ้นตปท.ดีดตัว
นิกเกอิปิดเช้าพุ่ง 174.59 จุด รับเยนอ่อน-หุ้นตปท.ดีดตัว
16 ก.ย. 2558

ดัชนีนิกเกอิตลาดหุ้นโตเกียวปิดภาคเช้าปรับตัวขึ้นในวันนี้ โดยดัชนีนิกเกอิปิดภาคเช้าปรับตัวขึ้น 174.59 จุด หรือ 0.97% แตะที่ 18,201.07 จุดเนื่องจากการอ่อนค่าของสกุลเงินเยนเมื่อเทียบกับดอลลาร์ช่วยหนุนหุ้นกลุ่มส่งออกดีดตัวขึ้น นอกจากนี้ การพุ่งขึ้นของตลาดหุ้นยุโรปและสหรัฐเมื่อคืนนี้ยังช่วยให้บรรยากาศการซื้อขายในตลาดหุ้นโตเกียวเป็นไปอย่างคึกคัก
ตลาดหุ้นโตเกียวปรับตัวขึ้นตั้งแต่ตลาดเปิดทำการ เนื่องจากบรรยากาศการซื้อขายได้รับแรงหนุนจากการพุ่งขึ้นของตลาดหุ้นนิวยอร์กและตลาดหุ้นยุโรปเมื่อคืนนี้ รวมทั้งเงินเยนที่อ่อนค่าเมื่อเทียบกับดอลลาร์
นักลงทุนจับตาดูการประชุมนโยบายการเงินของธนาคารกลางสหรัฐ (เฟด) ในวันนี้และพรุ่งนี้ เพื่อดูว่าเฟดจะปรับขึ้นดอกเบี้ยในการประชุมครั้งนี้ หรือจะเลื่อนการตัดสินใจดังกล่าวออกไป
โดยหุ้นกลุ่มผลิตภัณฑ์ยางพุ่งขึ้นแข็งแกร่งสุด โดยหุ้นโยโกฮามา รับเบอร์ พุ่งขึ้น 4% และหุ้นบริดจ์สโตน ปรับขึ้น 3.6% และหุ้นกลุ่มส่งออกได้รับแรงหนุนจากการอ่อนค่าลงของเงินเยน โดยหุ้นโคมัตสุ ผู้ผลิตเครื่องจักรอุตสาหกรรม พุ่งขึ้น 4.2% ขณะที่หุ้นโตโยต้า ปรับขึ้น 2.1%       